《与节庵论唐人诗法因赋长律三十五韵》
明代·黄淮

逸气棱棱隘九州，神交思苦入冥搜。

洗教凡骨尘俱净，挽起词冥水倒流。

随物赋形均造化，陶情遣兴贱包羞。莲开华岳仙人掌，雾锁元龙百尺楼。

近日云霞成五色，澄空月露映三秋。阴精翕翕奔魑魅，武库森森插剑矛。

万顷晴涛翻蜃海，千寻飞瀑下龙湫。孤撑怪石擎天柱，秀挺奇松驾壑虬。

霜冷铁衣屯紫塞，云随仙袂下丹丘。连城白璧非徒琢，照乘明珠岂暗投。

器重樽彝兼大鼎，乐陈琴瑟间鸣球。半机蜀锦天葩灿，一缕春丝茧绪抽。

铁锁下蟠江水黑，鲸鱼奋击昆崙浮。冯驩作客愁弹铗，考叔争车怒挟辀。

红药当阶迎步障，沧波喷峡上孤舟。

水晶沉井形难拟，海市凭虚影却留。

阿阁呈祥看鸑鷟，康衢纵步骋骅骝。正奇合度应须察，体制殊伦总见收。

共说五车誇业盛，谁云七步擅才优。

天然标格元无饰，自是声音不外求。

粤自盛唐推浑厚，迄于季代谩雕锼。杨王联轨方前迈，卢骆长驱亦并游。

李白词锋曾陷敌，少陵诗句善贻谋。岑参高适相追逐，贾至王维迭唱酬。

格老趣高储与孟，律严义正耿兼刘。郊寒岛瘦难殊论，柳淡韦醇岂易俦。

鍊句义山工丽密，摛辞用晦尚清脩。子昂近古居然别，馀辈争先未暇周。

一代文章垂汗简，三千礼乐著嘉猷。骊黄能识同还异，轩轾从知是与否。

何事颓风趋萎苶，渐看姿媚逞娇羞。蜂腰鹤膝徒争诮，斗靡誇多总赘疣。

要使从容归大雅，须教敦厚更温柔。阳春一曲虽难和，也落诗家第二流。

作者简介：（1367—1449）明浙江永嘉人，字宗豫，洪武三十年进士。永乐时，曾与解缙等并直文渊阁，进右春坊大学士。后为汉王高煦所谮，系诏狱十年。洪熙初复官，寻兼武英殿大学士，与杨荣等同掌内制。官终户部尚书。性明果，达于治体，善谳疑狱。有《省愆集》、《黄介庵集》。